 Tangu kufanyika kwa mara ya kwanza mwaka 2001, mbio hizo zimechangisha zaidi ya Sh bilioni 1 kwa ajili vituo vya hisani nchini, na katika mwaka wake wa 16 mbio hizo zipo tayari kuendelea kukusanya fedha.Mwenyekiti Mwenza wa Kamati ya Mbio za Mbuzi za Hisani Dar es Salaam, Rachel Carlin katika taarifa yake kwa vyombo vya habari jana alisema msaada usio na kifani kwa Mbio za Mbuzi unaotoka katika jamii ni wenye thamani ya kipekee.“Kila mwaka tunaweza kuandaa tukio hili kutokana na misaada kwa wafadhili na bila kusahau watu wanaohudhuria katika siku yenyewe ya mbio za mbuzi,” alisema na kuongeza; “Na kutokana na haya tunahamasisha watu na mashirika kumiliki mbuzi kwa ajili ya tukio la mbio za mbuzi.”Alisema kumiliki mbuzi ni jambo lenye bashasha nyingi, hususan akishinda, lakini pia ni vyema kuwa mmoja wa wawezeshaji wa mbio hizo kwani huwasaidia kukusanya fedha.